1. Għalkemm is-sena sfortunatament spiċċajniha billi ksirna regola li bnejna tul l-aħħar snin – dik li ma jkollniex polemiċi politiċi, xorta rridu nħaru 'l quddiem. Inħarsu sabiex nistabbilixxu dak li rridu sewwasew pajjiż li daqqa jaf xi jrid u daqqa le, u daqqa jara jseħħ dak li ma jridx imma ma jitkellimx. Għad hawn dominanza ta' min irid jistabbilixxi f'moħħ il-poplu dak li huwa aċċettabbli u dak li m'huwiex. Jew aħjar, dawk li għandhom jiġu kkunsidrati dawk li le. 2. Rajna wisq ħmerijiet għaddejjin, bħallikieku huma pilastri ta' veritajiet jew valuri ġodda fis-soċjetà. Niskanta, (forsi mhix proprju l-kelma ġusta, imma trid tingħad) kif għad hawn tant li jinxeħtu jiktbu mingħajr ma jaraw x'seħħ f'sekli ta' esperjenzi umani. Diversi jimmaġinaw li qed jerġgħu jivvintaw regoli u roti li ilhom li ġew pruvati żbaljati. In-nuqqas ta' kultura, ta' qari storiku, ta' analiżi soċjali u ekonomika ta' dak li seħħ fil-passat qiegħed iwassal għal iktar suppost esperimenti destinati li jfallu. 3. Sejrin lejn toroq differenti dak li konna mdorrijin bihom. Sejrin lejn esperjenzi iebsa u kiefra li oħrajn għaddew minnhom diġà. Ser naraw min jibqa' jinsisti fir-ras iebsa li qiegħed ikabbar fuq punti li huma mmarkati biss biex jidhru ġodda. Id-dinja għaddiet diġà dak li ħaddieħor ser jgħaddina minnu. Biss, dan ma jfissirx li ser naqtgħu b'xi mod qalbna. Anqas li ser inkunu b'xi mod maħkuma minn dak li mhux ser jaħdem. 4. Hemm viżjoni tal-ħajja li aħna marbuta volontarjament u fil-libertà assoluta magħha. Qegħdin hekk għax l-esperjenza umana ta' sekli uriet li hija l-aqwa soluzzjoni għad-diversi sitwazzjonijiet u intoppi li nsibu quddiemna. Il-pilastri veri tas-soċjetà tagħna jibqgħu dawk bażati fuq il-valuri fundamentali li l-Knisja Kattolika bniet. Bniet għax l-għerf, l-intelliġenza u l-viżjoni li f'dawn l-elfejn sena skorruti ħarġu minn bnedmin irġiel u nisa hija inkomparabbli. Mhux biss, imma hija parti essenzjali mill-bniedem. 5. F'dak li ġej għalina rridu nirriaffermaw li m'aħniex nies mitluqa, mingħajr prinċipju, imma bnedmin li nafu fejn irridu mmorru. Hawn kwistjoni ta' rġulija, ta' onestà u ta' verità. Mhux waħda ta' ħmerijiet, ta' xinxilli fejn il-medja trid il-ħin kollu tagħti x'tifhem dak li m'huwiex minnu. Fix-xhur li ġejjin hemm żgur iktar maltemp ġej għalina. Wieħed finanzjarju, soċjali, fejn ser inkomplu naraw li l-bażi tagħna, il-pedament tagħha f'dawn is-setturi jiġu attakkati. Biss, dan ma jfissirx li ser immorru lura mill-isfida li nkunu għas-servizz tal-valuri veru u mhux illużorji tal-ħajja tagħna. 6. Is-sena li ġejja ser tkun waħda differenti minn dik li kellna, ma hemmx dubju. Ser naraw kemm iktar u sa liema limitu ser jiġu vvintati ħmerijiet. Irridu sempliċement inħarsu lejn id-direzzjoni ċentrali tagħna. Nagħrfu dak li ġej għalina u fl-istess ħin nippreparaw ruħna. L-ottimiżmu tagħna m'għandux jonqos, biss m'għandniex nitilquh 'il bgħid mir-realtà ta' kull ġurnata. Mhux ser insiru pessimisti, imma dak li għandu jingħad jibqa' jingħad bil-mod ta' kif jidhrilna li għandu jsir. Din hija l-isfida l-ġdida quddiemna li, b'kuraġġ u determinazzjoni, sejrin għaliha. 7. Mill-qalb nawgura l-isbaħ xewqat għalik, sur Editur, għan-nies li jassistuk u għal dawk kollha li baqgħu jagħtu appoġġ lilna lkoll.
Sena ġdida u differenti